Tone og Aksel gifter seg på Sicilia
Det er ukebladet Se og Hør som avslører sted og tid for bryllupet. Tone og Aksel har selv holdt kortene tett til brystet når det gjelder planene for den store dagen. Ifølge Se og Hør har popprinsessen og filmstjernen valgt italienske Sicilia, Middelhavets største øy, og bryllupet skal ifølge bladet arrangeres i august.Ifølge Se og Hørs kilder skal vielsen og festen foregå i byen Taormina. Tone og Aksel selv har ikke kommentert bladavsløringen, men Tone har tidligere uttalt at det ikke er utelukket å gifte seg i utlandet. Paret har vært kjærester siden 2009. Aksel fridde til Tone i fjor sommer under en ferietur i Paris. Han hadde selv vært med på å designe ringen, og Tone røpet til VG etter hjemkomsten at hun hylgråt av glede. Tone har valgt søsteren Tale Damli Aaberge (25) og popvenninnen Eva Weel Skram (26) som sine forlovere, mens Aksel ifølge Se og Hør skal heies fram av pappa, Morten Hennie (62), og skuespillerkameraten Nicolai Cleve Broch (36).Både Tone og Aksel har travle dager. Tone dukker denne uken opp med sitt eget realityshow «Tone» på TV 2. Hun er også plateaktuell i tillegg til at hun skal være «Idol»-dommer hele våren. Hun skal også konkurrere i svenske Melodifestivalen. Aksel, Norges mest innbringende filmstjerne, har flere filmer på gang. Sammen med resten av «Hodejegerne»-staben kunne han denne uken fryde seg over en nominasjon til britenes versjon på Oscar, nemlig BAFTA-prisutdelingen. Han skal også være aktuell i den kommende Hollywood-filmen «The Last Knight» med stjerner som Morgan Freeman og Clive Owen.
Stjerneparet Tone Damli Aaberge (24) og Aksel Hennie (37) skal angivelig gi hverandre sitt ja i solfylte, idylliske omgivelser i august.